
–	so zreteľom na svoje predchádzajúce uznesenia o Azerbajdžane,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže od začiatku roka 2025 počet politických väzňov v Azerbajdžane stúpol na takmer 400 osôb, ktoré sú svojvoľne zadržiavané na základe politicky motivovaných obvinení a medzi ktoré patria aktivisti občianskej spoločnosti, vedúci predstavitelia opozície, novinári, akademickí pracovníci a obhajcovia ľudských práv;
B.	keďže Igbal Abilov, výskumný pracovník, ktorý patrí k talyšskej etnickej menšine a je šéfredaktorom Vestníka Talyšskej národnej akadémie, a Bahruz Samadov, doktorand na Karlovej univerzite, boli na základe obvinenia z vlastizrady odsúdení na trest odňatia slobody – Igbal Abilov na 18 rokov a Bahruz Samadov na 15 rokov;
C.	keďže súdne procesy s oboma akademickými pracovníkmi sa konali za zatvorenými dverami, čo je v rozpore s medzinárodnými normami pre spravodlivý proces a prezumpciou neviny; keďže údajné dôkazy pozostávali výlučne z kontaktov a výmen s arménskymi akademickými pracovníkmi; keďže ich zdravotný stav sa počas väznenia zhoršil;
D.	keďže tieto prípady nasledujú po nespravodlivom a svojvoľnom odsúdení dvoch ďalších akademických pracovníkov, Gubada Ibadoghlua a Fazila Gasimova;
E.	keďže 1. decembra 2025 bol na základe údajných obvinení z prevratu zatknutý popredný opozičný líder Ali Karimli, zatiaľ čo sa v Azerbajdžane upevňujú autoritárske praktiky;
1.	dôrazne odsudzuje zatknutie, stíhanie a odsúdenie Bahruza Samadova a Igbala Abilova na základe politicky motivovaných obvinení;
2.	vyzýva Azerbajdžan, aby okamžite a bezpodmienečne prepustil všetkých politických väzňov, najmä B. Samadova, I. Abilova a G. Ibadoghlua, zaručil spravodlivé súdne konania a riadny proces a skoncoval s represiami voči novinárom, aktivistom, akademikom, predstaviteľom opozície, obhajcom ľudských práv a iným nezákonne zadržiavaným osobám vrátane osôb v exile;
3.	čo najdôraznejšie odsudzuje zatknutie Aliho Karimliho a požaduje jeho okamžité prepustenie;
4.	vyjadruje osobitné znepokojenie nad zneužívaním ustanovení o národnej bezpečnosti ako nástrojov súdneho obťažovania, zastrašovania a kriminalizácie slobody prejavu, podporovania mieru a verejnej kritiky; vyjadruje hlboké znepokojenie nad pokračujúcim oslabovaním akademických slobôd a kultúrnych práv v Azerbajdžane;
5.	vyzýva Azerbajdžan, aby dodržiaval medzinárodné záväzky a normy v oblasti ľudských práv – vrátane tých, ktoré sa týkajú slobody prejavu a akademickej slobody, – a aby s nimi zosúladil svoje právne predpisy;
6.	požaduje, aby sa v rámci globálneho sankčného režimu EÚ v oblasti ľudských práv zvážili vhodné opatrenia proti príslušným zodpovedným úradníkom;
7.	vyzýva delegáciu EÚ v Baku, aby monitorovala uvedené prípady, a vyzýva osobitného zástupcu EÚ pre ľudské práva, aby sa stretol so zadržanými akademickými pracovníkmi;
8.	žiada EÚ, aby ďalej podporovala ľudské práva a demokratickú správu vecí verejných v Azerbajdžane, a to aj zvýšením podpory občianskej spoločnosti, a zabezpečila, aby diplomatická angažovanosť zostala v súlade so základnými hodnotami EÚ;
9.	zdôrazňuje, že pokrok v akejkoľvek budúcej dohode o partnerstve by mal byť podmienený hmatateľným pokrokom v oblasti ľudských práv, právneho štátu a dodržiavania hodnôt a zásad EÚ vrátane prepustenia politických väzňov a zrušenia reštriktívnych právnych predpisov, ako sa uvádza v predchádzajúcich uzneseniach Európskeho parlamentu;
10.	poveruje svoju predsedníčku, aby postúpila toto uznesenie Rade, Komisii, VP/PK, členským štátom a prezidentovi, vláde a parlamentu Azerbajdžanu.

